【明報專訊】每有飛機失事,「黑盒」係還原事故真相關鍵,不過黑盒到底係咩樣,如果飛機墜海又點樣大海撈針?運輸及物流局噚日喺facebook分享舊年底局方轄下民航意外調查機構(AAIA)同消防處聯合搜索飛機黑盒嘅演練片段。據片中介紹,黑盒唔係黑色,而係一個橙色裝置,裝置上會有一個銀色圓柱狀嘅水底定位信標,一旦飛機跌落水,定位信標接觸到水就會啟動入面嘅電路板,連續30日發出37.kHZ嘅超音波脈衝信號,調查人員可以靠探測呢啲信號搜尋黑盒。
水底定位信標 可發30日信號
正式落水搜索前,調查人員會先放一個水底定向器落水底,然後伏喺船上面,透過耳筒聽吓邊度嘅「啲啲」聲信號最強,再用儀器記錄同計算相關位置經緯度。消防處之後會派水底遙控機械人掃描海底收窄搜索範圍,鎖定水域後潛水員先會出動,配備嘅氣樽夠佢喺10米水深環境工作45分鐘。搵番黑盒後,潛水員會先發出水面標誌浮標,確保拍攝完現場環境同保存證物後,先會將黑盒打撈上水面,放入特定保存箱,再交畀AAIA實驗室作特別處理同讀取數據。
局方預告,下一集會再講點樣分析黑盒內嘅錄音同飛行數據,重塑失事時刻,有興趣者可以留意。